1Doá Nabi Daud. Deungoe kheueh doá ulôn, ya TUHAN, dan jaweueb kheueh ulôn, sabab ulôn gasien dan leumoh. 2Jaga kheueh udeb lôn, sabab Droeneueh neugaséh ulôn, neupeuseulamat kheueh hamba Droeneueh nyang peucaya ubak Droeneueh. 3Droeneueh kheueh Allah lôn, neugaséh kheueh ulôn, ya TUHAN, sabab siuroe seupôt ulôn meudoá bak Droeneueh. 4TUHAN, neupeumangat kheueh até hamba Droeneueh nyoe, sabab ubak Droeneueh kheueh ulôn sintong asoe até lôn. 5Droeneueh jroh, ya TUHAN, dan galak neupeu amphon ureuëng nyang lakée amphon ubak Droeneueh, ureuëng nyang meudesya ubak Droeneueh teutab neugaséh ngon neusayang deungon gaséh nyang meulimpah. 6Deungoe kheueh doá ulôn, ya TUHAN, deungoe kheueh meulakée lôn nyang ulôn lakée tulông. 7Bak watée ulôn meukarat teutab lôn meudoá ubak Droeneueh, sabab Droeneueh neujaweueb ulôn. 8Ya TUHAN, hana TUHAN nyang laén nyang sa deungon Droeneueh, hana nyang hase jipeubuet lagée Droeneueh peubuet. 9Banmandum bansa nyang Droeneueh peujeuet teuma teuka, ya TUHAN, keu jiseumah Droeneueh dan jipujoe keuagongan Droeneueh. 10Sabab Droeneueh peukasa dan neupeubuet buet-buet nyang ajaéb, teuma Droeneueh kheueh Allah. 11Peurunoe kheueh keuheundak Droeneueh ubak ulôn, ya TUHAN, mangat jeuet ulôn seutôt deungon seutia; neupeujeuet kheueh ulôn keu ureuëng taqwa deungon sipeunoh até. 12Ulôn meusyukoe ubak Droeneueh deungon seupeunoh até, ya TUHAN, Allah ulôn; ulôn keuneuk pujoe keubeusaran Droeneueh sampoe siumu masa. 13Sabab Droeneueh teutab neugaséh ubak ulôn deungon geunaséh nyang raya; Droeneueh ka neupeulheueh nyawöng ulôn nibak maté. 14Ya Allah, ureuëng sombong jibeudôh jijak prang ulôn, saboh kawan ureuëng keujam keuneuk peumaté ulôn; awaknyan hana jipakoe keu Droeneueh. 15Teuma Droeneueh, ya TUHAN, Allah nyang peungaséh dan peunyayang, saba, peunoh geunaséh dan seutia. 16Neungieng kheueh dan neugaséh kheueh ulôn, neupeuteuga kheueh dan peuseulamat kheueh ulôn, sabab lagée ma ulôn, ulôn meubakti ubak Droeneueh. 17Neubri kheueh ubak ulôn tanda jroh Droeneueh, ya TUHAN, mangat ureuëng nyang banci keu ulôn neupeumalée, meunyoe awaknyan ngieng Droeneueh neutulông dan neuhibô ulôn.
Copyright